SET ภาคบ่ายดิ่งหนัก ตามดาวฯฟิวเจอร์ส เสี่ยงหลุดแนวรับ 1,240 จุด
SET ภาคบ่ายดิ่งหนัก ตามดาวฯฟิวเจอร์ส หวั่นหลุดแนวรับ 1,240 จุด
SET ภาคบ่ายดิ่งหนัก ตามดาวฯฟิวเจอร์ส หวั่นหลุดแนวรับ 1,240 จุด
30 ก.ย. 2563

ผู้สื่อข่าวรายงานว่า ดัชนีตลาดหุ้นไทยล่าสุด ณ เวลา 15.04 น. อยู่ที่ระดับ 1,243.00 จุด ปรับตัวลดลง 14.35 จุด หรือ 1.14% ด้วยมูลค่าการซื้อขาย 2.96 หมื่นล้านบาท
โดยตลาดหุ้นไทยมีแรงขายออกมาอย่างหนัก เป็นไปตามทิศทางของ ดัชนีดาวโจนส์ฟิวเจอร์ ล่าสุด ปรับตัวลดลงถึง 236  จุด หรือ 0.86%
ทั้งนี้ นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ผันผวนในเชิงลบ หลังการดีเบตของผู้เข้าชิงตำแหน่งประธานาธิบดีสหรัฐ ระหว่างนายโดนัลด์ ทรัมป์ ประธานาธิบดีสหรัฐ ซึ่งเป็นตัวแทนจากพรรครีพับลิกัน และนายโจ ไบเดน ตัวแทนจากพรรคเดโมแครต ในช่วงเช้านี้ ผลโพลออกมาให้”ไบเดน”ทำคะแนนได้ดีกว่า 47-48% ต่อ 41% ส่งผลให้ดาวโจนส์ฟิวเจอร์สพลิกเป็นลบ เนื่องจาก”ไบเดน”มีนโยบายเปลี่ยนโครงสร้างภาษี  ทำให้อาจมี Downside ต่อประมาณการกำไรได้ ซึ่งก็มองเป็นแค่ผลกระทบช่วงสั้น
ขณะที่ตลาดหุ้นในภูมิภาคเอเชียเช้านี้เคลื่อนไหวไซด์เวย์ทั้งในแดนบวก-ลบ โดยยังต้องติดตามนโยบายของ”ทรัมป์”ต่อไปเพราะมีผลต่อตลาดในเอเชีย ส่วนบ้านเราก็ให้ติดตามการพรีวิวงบการเงินกลุ่มแบงก์, การประกาศผลประกอบการของบริษัทจดทะเบียนในเดือนต.ค. และติดตามผล Stress Test ของกลุ่มแบงก์ที่จะทยอยออกมาช่วงเดือนต.ค.นี้ด้วย
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ตลาดฯคงจะแกว่งไซด์เวย์ โดยมีแนวรับ 1,240 จุด ส่วนแนวต้าน 1,264 จุด